'Loutere kaf,' sê Pik oor bewerings oor Malan | Netwerk24
Deur Llewellyn Prince 05 Augustus 2018 16:52
Pik Botha Foto: Argief
Dit is "loutere kaf" dat wyle genl. Magnus Malan, Suid-Afrika se magtige minister van verdediging in die 1980's, 'n pedofiel was, meen oudmin. Pik Botha.
Botha het Sondag só gereageer nadat Rapport oor die verstommende en skokkende onthullings in die boek Die seuns van Bird Island berig het.
Die boek, wat Maandag bekend gestel word, is geskryf deur Mark Minnie, 'n voormalige speurder, en Chris Steyn, 'n ondersoekende joernalis.
In die boek word beweer dat Malan en nog twee ander voormalige ministers in die Nasionale Party-regering pedofiele was wat destyds aan seksorgies met jong seuns, meestal bruin, deelgeneem het wanneer die ministers vir "visvanguitstappies" na Birdeiland naby Port Elizabeth gegaan het.
Botha, 'n voormalige minister van buitelandse sake, het Sondag in reaksie op die bewerings gesê Malan was " 'n hoogs beskaafde mens met hoë intellektuele vermoëns".
"Hy het my deur die Angolese oorlog gehelp sodat ek destyds vrede daar kon bewerkstellig. Ons twee het professioneel en uit 'n vriendskapsoogpunt 'n baie goeie verhouding gehad," het Botha gesê.